CELEX: 62021TN0167
Language: el
Date: 2021-03-29 00:00:00
Title: Υπόθεση T-167/21: Προσφυγή της 29ης Μαρτίου 2021 — European Gaming and Betting Association κατά Επιτροπής

31.5.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 206/33
            
         
      Προσφυγή της 29ης Μαρτίου 2021 — European Gaming and Betting Association κατά Επιτροπής
      (Υπόθεση T-167/21)
      (2021/C 206/41)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: European Gaming and Betting Association (Etterbeek, Βέλγιο) (εκπρόσωποι: T. De Meese, K. Bourgeois και M. Van Nieuwenborgh, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της καθής της 18ης Δεκεμβρίου 2020 στην υπόθεση SA.44830 (2016/FC) — Κάτω Χώρες: παράταση αδειών για τυχερά παιχνίδια στις Κάτω Χώρες (1)·
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει δύο λόγους ακυρώσεως.
      
                  1.
               
               
                  Με τον πρώτο λόγο προβάλλεται ότι η καθής προσέβαλε τα διαδικαστικά δικαιώματα της προσφεύγουσας καθόσον δεν κίνησε την επίσημη διαδικασία έρευνας κατά το άρθρο 108, παράγραφος 2, ΣΛΕΕ, μολονότι η προκαταρτική εξέταση που διενήργησε δεν εξάλειψε κάθε αμφιβολία ως προς την ύπαρξη κρατικής ενίσχυσης.
                  
                              —
                           
                           
                              Υποστηρίζεται ότι η διάρκεια της προκαταρτικής εξέτασης και οι περιστάσεις υπό τις οποίες αυτή διενεργήθηκε καταδεικνύουν ότι η καθής είχε αμφιβολίες ως προς την ύπαρξη κρατικής ενίσχυσης.
                           
                        
                              —
                           
                           
                              Επιπλέον, η προσφεύγουσα υποστηρίζει ότι η σημαντική μεταβολή στην ανάλυση της καθής κατά τη διάρκεια της προκαταρκτικής εξέτασης καταδεικνύει ότι η καθής είχε αμφιβολίες ως προς την ύπαρξη κρατικής ενίσχυσης.
                           
                        
                              —
                           
                           
                              Η προσφεύγουσα υποστηρίζει επίσης ότι η καθής εσφαλμένως έκρινε ότι δεν υπάρχουν πλέον αμφιβολίες ως προς το ζήτημα αν η ανανέωση από τις Κάτω Χώρες των υφιστάμενων αδειών αθλητικών στοιχημάτων, ιπποδρομικών στοιχημάτων, λαχείων και λειτουργίας καζίνου παρέχει πλεονέκτημα στους κατόχους τους.
                           
                        
            
                  2.
               
               
                  Με τον δεύτερο λόγο προβάλλεται ότι η καθής υπέπεσε σε πρόδηλη πλάνη εκτιμήσεως καθόσον έκρινε ότι η ανανέωση από τις Κάτω Χώρες των υφιστάμενων αδειών αθλητικών στοιχημάτων, ιπποδρομικών στοιχημάτων, λαχείων και λειτουργίας καζίνου δεν παρέχει πλεονέκτημα στους κατόχους τους κατά την έννοια του άρθρου 107, παράγραφος 1, ΣΛΕΕ.
                  
                              —
                           
                           
                              Υποστηρίζεται ότι η καθής υπέπεσε σε πρόδηλη πλάνη περί τα πράγματα καθόσον διαπίστωσε, πρώτον, ότι όλοι οι κάτοχοι άδειας είναι υποχρεωμένοι εκ του νόμου να διαθέτουν τα καθαρά έσοδα από τις δραστηριότητες τυχερών παιχνιδιών για σκοπούς γενικού συμφέροντος και, δεύτερον, ότι οι κάτοχοι άδειας δεν είχαν τη δυνατότητα να αποκομίζουν κέρδη.
                           
                        
                              —
                           
                           
                              Επιπλέον, η προσφεύγουσα προβάλλει ότι η καθής υπέπεσε σε πρόδηλη πλάνη περί το δίκαιο κατά τη διαπίστωσή της ότι η χορήγηση των εν λόγω αδειών δεν παρέσχε πλεονέκτημα στους κατόχους τους διότι δεν μπορεί να υποστηριχθεί ότι οι άδειες αυτές βελτίωσαν την οικονομική κατάσταση των κατόχων τους.
                           
                        
            
         (1)  ΕΕ 2021, C 17, σ. 1.